สรุปภาวะตลาดหุ้นต่างประเทศ
สรุปภาวะตลาดหุ้นต่างประเทศประจำวันที่ 13 ส.ค. 2561
14 ส.ค. 2561

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (13 ส.ค.) เนื่องจากนักลงทุนยังคงวิตกกังวลเกี่ยวกับการร่วงลงของค่าเงินตุรกีและผลกระทบที่จะลุกลามไปยังประเทศต่างๆ โดยความกังวลในเรื่องดังกล่าวได้ฉุดหุ้นกลุ่มธนาคารร่วงลง และส่งผลให้ดัชนีดาวโจนส์ และดัชนี S&amp;P 500 ปิดตลาดในแดนลบติดต่อกันเป็นวันที่ 4
ดัชนีเฉลี่ยอุตสาหกรรมดาวโจนส์ปิดที่ 25,187.70 จุด ร่วงลง 125.44 จุด หรือ -0.50% ขณะที่ดัชนี Nasdaq ปิดที่ 7,819.71 จุด ลดลง 19.40 จุด หรือ -0.25% และดัชนี S&amp;P500 ปิดที่ 2,821.93 จุด ลดลง 11.35 จุด หรือ -0.40%
 
ตลาดหุ้นยุโรปปิดปรับตัวลงเมื่อคืนนี้ (13 ส.ค.) เนื่องจากความวิตกเกี่ยวกับผลกระทบจากการทรุดตัวลงของค่าเงินลีราของตุรกีว่าอาจจะส่งผลลุกลามไปยังเศรษฐกิจและการเงินของประเทศอื่นๆ โดยธนาคารกลางยุโรป (ECB) ได้แสดงความกังวลว่าการร่วงลงของค่าเงินลีราจะกระทบต่อธนาคารยุโรป
ดัชนี Stoxx Europe 600 ลดลง 0.3% ปิดที่ 384.91 จุด
ดัชนี DAX ตลาดหุ้นเยอรมันปิดที่ 12,358.74 จุด ลดลง 65.61 จุด หรือ -0.53% ดัชนี CAC-40 ตลาดหุ้นฝรั่งเศสปิดวันนี้ที่ 5,412.32 จุด ลดลง 2.36 จุด หรือ -0.04% และดัชนี FTSE 100 ตลาดหุ้นลอนดอนปิดที่ 7,642.45 จุด ลดลง 24.56 จุด, -0.32%
 
ตลาดหุ้นลอนดอนปิดลบเมื่อคืนนี้ (13 ส.ค.) โดยปรับตัวตามทิศทางตลาดหุ้นอื่นๆในยุโรป เนื่องจากความกังวลว่าวิกฤตค่าเงินลีราของตุรกีจะส่งผลกระทบไปถึงกลุ่มธนาคารของยูโรโซน
ดัชนี FTSE 100 ตลาดหุ้นลอนดอนปิดที่ 7,642.45 จุด ลดลง 24.56 จุด หรือ -0.32%
 
สัญญาทองคำตลาดนิวยอร์กปิดร่วงลงหลุดจากระดับ 1,200 ดอลลาร์เป็นครั้งแรกในรอบ 17 เดือนเมื่อคืนนี้ (13 ส.ค.) เนื่องจากการแข็งค่าของสกุลเงินดอลลาร์ได้สร้างแรงกดดันต่อตลาดทองคำ ท่ามกลางวิกฤตการณ์ด้านการเงินที่เกิดขึ้นหลังจากสกุลเงินลีราของตุรกีดิ่งลงอย่างหนัก
สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 20.10 ดอลลาร์ หรือ 1.65% ปิดที่ 1198.90 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 31.3 เซนต์ หรือ 2.05% ปิดที่ 14.982 ดอลลาร์/ออนซ์
สัญญาพลาตินัมส่งมอบเดือนต.ค. ดิ่งลง 30.10 ดอลลาร์ หรือ 3.63% ปิดที่ 799.50 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 20.20 ดอลลาร์ หรือ 2.2% ปิดที่ 880.90 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลงเมื่อคืนนี้ (13 ส.ค.) หลังจากมีรายงานว่าสต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน พุ่งขึ้นกว่า 1 ล้านบาร์เรลในสัปดาห์ที่แล้ว นอกจากนี้ นักลงทุนยังกังวลว่า วิกฤตค่าเงินตุรกี และการทำสงครามการค้าระหว่างสหรัฐและประเทศคู่ค้า จะส่งผลกระทบต่อแนวโน้มอุปสงค์น้ำมันในตลาด
สัญญาน้ำมันดิบ WTI ส่งมอบเดือนก.ย. ลดลง 43 เซนต์ หรือ 0.6% ปิดที่ 67.20 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ลดลง 20 เซนต์ ปิดที่ 72.61 ดอลลาร์/บาร์เรล
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (13 ส.ค.) เนื่องจากนักลงทุนแห่เข้าซื้อดอลลาร์ในฐานะสินทรัพย์ที่ปลอดภัย ท่ามกลางความวิตกกังวลเกี่ยวกับการร่วงลงของค่าเงินตุรกี และผลกระทบที่จะลุกลามไปยังประเทศต่างๆ
ดอลลาร์แข็งค่าเมื่อเทียบกับเงินเยน ที่ระดับ 110.67 เยน จากระดับ 110.61 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9936 ฟรังก์ จากระดับ 0.9948 ฟรังก์
ยูโรอ่อนค่าลงเมื่อเทียบกับดอลลาร์ ที่ระดับ 1.1392 ดอลลาร์ จากระดับ 1.1397 ดอลลาร์ ขณะที่เงินปอนด์อ่อนค่าลงแตะที่ระดับ 1.2751 ดอลลาร์ จากระดับ 1.2760 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.7260 ดอลลาร์สหรัฐ จากระดับ 0.7289 ดอลลาร์สหรัฐ
 